Smábátahöfnin á Flateyri í morgun . Miklar skemmdir urðu á höfninni og bátum . Landhelgisgæslan Vigdís Erlingsdóttir , íbúi í Ólafstúni 6 á Flateyri , segir íbúana finna hlýhug landsmanna vestur á firði . Þakklætið sé mikið til baka . Vigdís sat í bíl með nágranna konu sinni og tveimur börnum hennar á meðan unnið var að grafa unglingsdóttur út úr svefnherbergi sínu . Vigdís segist hafa verið að vinna í tölvunni í húsi sínu og hafi í raun og veru aðeins hafa orðið vör við fyrra flóðið . Það féll úr Skollahvilft og olli miklum skemmdum í höfninni . Hún heyrði ekki í síðara flóðinu en fékk símtal og hún spurð hvort hún sæi yfir í Ólafstún 14 . Það gerði hún ekki en tók eftir að komin voru tæki fyrir utan húsið og byrjað að lýsa upp . Vigdís segist hafa hlaupið út og þá fengið þau skilaboð að verið væri að leita að unglingsstúlkunni . „ Þetta gerðist mjög hratt , “ segir Vigdís . Einn gluggi snýr að varnargarðinum Móður unglingsstúlkunnar var komin inn í bíl með yngri börn sín tvö þegar Vigdís bar að garði . Vigdís þekkir þau vel enda samfélagið lítið á Flateyri . Hún hafi fyrst og fremst reynt að hlúa að börnunum í bílnum en segir atburðarásina frekar óskýra í huga sér . Þau hafi svo fengið fréttir að unglingsstúlkan var fundin . Einn gluggi á húsinu snýr upp að varnargarðinum en um er að ræða gluggann á svefnherbergi stúlkunnar . Vigdís Erlingsdóttir man vel eftir snjóflóðinu á Flateyri 1995 . Það tók átta björgunarsveitarmenn að ná ungu stúlkunni undan því . Þá komu fleiri til aðstoðar . Ívar Kjartansson , björgunarsveitarmaður í björgunarsveitinni Sæbjörgu , segir aðstæður hafa verið slæmar í bænum í gærkvöldi . Ívar sagði þá hafa verið átta inni í húsi að moka auk þess sem fleiri íbúar á Flateyri hafi komið til aðstoðar . Mikill snjór hafi verið yfir stúlkunni en það tók um hálftíma að grafa hana undan snjónum . Hún var flutt frá Flateyri til Ísafjarðar með varðskipinu Þór . Örn Erlendur Ingason , læknir á Heilbrigðisstofnun Vestfjarða , tjáði fréttastofu á tólfta tímanum að unglingsstúlkan væri vel á sig komin og sofandi . Að upplifa snjóflóð í annað skipti Vigdís hefur búið lengi á Flateyri og man vel eftir harmleiknum þann 26. október 1995 þegar tuttugu manns fórust . „ Ég er að upplifa þetta í annað skiptið . Það er erfitt að koma orðum að þessu , “ segir Vigdís . Hún segir þó ekki örvæntingu í samfélaginu á Flateyri heldur mikla samstöðu . Það sé styrkur í plássum úti á landi . Óhætt er að segja að nóttin sé Vigdísi eftirminnileg . Á sama tíma og allt gekk á eignaðist hún ömmubarn á sjúkrahúsinu á Ísafirði . „ Það hefur haldið mér gangandi í nótt og þar af leiðandi hef ég ekki sofið . Það fæddist heilt á húfi á sjúkrahúsinu , “ segir Vigdís . Á myndinni má sjá hvernig snjóflóðið féll á Ólafstún 14 . Vigdís býr sömu megin götunnar en eitt hús skilur að Ólafstún 6 og 14 . Grafík / Hafsteinn Dóttir hennar hafi farið á Ísafjörð á föstudaginn , sem betur fer enda er meira og minna allt ófært á Vestfjörðum sem stendur . „ Ég rak hana af stað fyrst hún var komin þetta langt . “ Litla Stormhildur , Flóðhildur eða Veðurhildur sé komin í heiminn . Ívar lýsir því nánar hvernig fyrra flóðið lenti á höfninni þar sem talið er að mikið tjón hafi orðið á bátum . „ Það fór yfir smábátahöfnina og út í höfnina sjálfa og yfir höfnina og upp á bryggju hinu megin þannig að það náði frekar langt . Það gekk sjór upp á hafnarstæðið , “ segir Ívar . Hann kveðst hafa farið beint niður á aðalgötu bæjarins til að sjá hvað væri að gerast . „ Drunurnar voru svo miklar og svo hvarf eyrin í kóf þannig að við sáum ekki neitt . Við vorum rétt ókomnir í hús og ætluðum að fara að rýma eitt sjóstangaveiðihús þar sem krakkar í lýðháskólanum búa þegar við fáum fréttir af því að það væri komið snjóflóð á hús í Ólafstúni . Þá átti það bara okkar forgang . “ Það flóð kom úr Innra-Bæjargili og féll yfir varnargarð og á íbúðarhúsið við Ólafstún 14 eins og áður var lýst .